ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Απριλίου 1994 σχετικά με τον καθορισμό του συστήματος ταυτοποίησης για σκύλους και γάτες που διατίθενται στην αγορά του Ηνωμένου Βασιλείου και της Ιρλανδίας και δεν κατάγονται από τις χώρες αυτές (94/274/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/65/ΕΟΚ του Συμβουλίου της 13ης Ιουλίου 1992 που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται όσον αφορά τους όρους υγειονομικού ελέγχου στις ειδικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 10 παράγραφος 3 στοιχείο α) σημείο iii),

Εκτιμώντας:

ότι είναι αναγκαίο να θεσπιστεί ένα σύστημα ταυτοποίησης σκύλων και γατών που διατίθενται στην αγορά του Ηνωμένου Βασιλείου και της Ιρλανδίας και δεν κατάγονται από τις χώρες αυτές-

ότι η αναπτυσσόμενη τεχνολογία που χρησιμοποιεί το ηλεκτρονικό σύστημα ταυτοποίησης σκύλων και γατών παρέχει ένα φτηνό σύστημα κατά της απάτης το οποίο είναι και σχετικό ανώδυνο- ότι, υπό τις προϋποθέσεις αυτές, κρίνεται σκόπιμο να προβλεφθεί η χρησιμοποίηση ενός ηλεκτρονικού συστήματος ταυτοποίησης σκύλων και γατών-

ότι, λόγω του μεγάλου αριθμού των χρησιμοποιηθέντων ηλεκτρονικών συστημάτων, ο ιδιοκτήτης ή ο εμπορευόμενος θα είναι υπεύθυνος για την παροχή αποδείξεων με την πιστοποίηση του επίσημου κτηνίατρου ότι ο σκύλος ή η γάτα διαθέτουν κατάλληλη ταυτοποίηση.

ότι, ως μεταβατικό μέτρο και έως ότου καθοριστεί ένα διεθνές πρότυπο, κρίνεται σκόπιμο να ληφθούν τα κατάλληλα μέτρα ώστε τα ηλεκτρονικά συστήματα που χρησιμοποιούνται να είναι συμβατά με εκείνα που χρησιμοποιούνται στα κράτη μέλη καταγωγής των ζώων- ότι η κατάσταση θα επανεξετασθεί με βάση την πρόοδο που θα σημειωθεί στην εναρμόνιση του προτύπου για την ηλεκτρονική ταυτοποίηση σκύλων και γατών-

ότι η παρούσα απόφαση ισχύει την επιφύλαξη οποιασδήποτε μελλοντικής απόφασης η οποία μπορεί να ληφθεί σε σχέση με την διακίνηση μικρών ζώων εντός της Κοινότητας, λόγω του ότι τα προβλήματα που παρουσιάζονται από την ταυτοποίηση των εν λόγω ζώων είναι διαφορετικής φύσεως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το σύστημα ταυτοποίησης που χρησιμοποιείται για τους σκύλους και τις γάτες που διατίθενται στην αγορά του Ηνωμένου Βασιλείου και της Ιρλανδίας και δεν κατάγονται από τις χώρες αυτές θα είναι ηλεκτρονικό σύστημα.

Άρθρο 2

1. Το ηλεκτρονικό σύστημα που αναφέρεται στο αρθρο 1, αποτελείται από ένα εμφυτευόμενο πομπό και πρέπει να είναι συμβατό με τα συστήματα που χρησιμοποιούνται στο κράτος μέλος καταγωγής των σκύλων και των γατών.

2. Τα κράτη μέλη πληροφορούν την Επιτροπή και τα άλλα κράτη μέλη σχετικά με τα ηλεκτρονικά συστήματα που χρησιμοποιούν στο έδαφός τους για την ταυτοποίηση των σκύλων και γατών.

3. Ο ιδιοκτήτης ή ο εμπορευόμενος θα είναι υπεύθυνος για την παροχή αποδείξεων με την πιστοποίηση του επίσημου κτηνίατρου ότι ο σκύλος ή η γάτα διαθέτει κατάλληλη ταυτοποίηση.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 18 Απριλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 268 της 14. 9. 1992, σ. 54.